FI Euroopan unionin virallinen lehti CE 88/474

(2004/C 88 E/0486)

KIRJALLINEN KYSYMYS E-3674/03

esittäjä(t): Ilda Figueiredo (GUE/NGL) komissiolle

(9. joulukuuta 2003)

Aihe: Tekstiili- ja vaatetusteollisuus

USA:ssa on päätetty ryhtyä suojatoimiin, jotka koskevat useiden tuotteiden, kuten neulottujen kankaiden ja rintaliivien tuontia Kiinasta. Toimet perustuvat maan tekstiilialaa edustavien ammatillisten järjestöjen esittämiin valituksiin.

Euroopan unionissa tekstiili- ja vaatetusalan tuotteiden tuonti ja erityisesti jo vapautettujen alojen tuotteiden tuonti Kiinasta sen sijaan lisääntyi huomattavasti vuonna 2002. Portugalin tekstiili- ja vaatetusalan yhdistys mainitsee esimerkkinä, että Kiinan markkinaosuus ulkoilupuseroiden ja verryttelypukujen myynnissä nousi vuoden 2001 alle 20 prosentista yli 50 prosenttiin vuonna 2002 ja hinnat halpenivat noin 40 prosentilla.

Amerikkalaisten suojatoimet saattavat suunnata kauppaa Eurooppaan ja lisätä paineita yhteisön markkinoilla uhaten teollisuutta Portugalin kaltaisissa maissa, joissa tekstiili- ja vaatetusala on johtava elinkeino.

Miten komissio seuraa tilannetta ja mihin toimiin se aikoo ryhtyä turvatakseen teollisuuden, työllisyyden ja aluekehityksen Vale do Avessa, Vale do Cávadossa, Beirasissa ja muilla tekstiili- ja vaatetusalasta riippuvaisilla paikkakunnilla?

Pascal Lamyn komission puolesta antama vastaus

(9. helmikuuta 2004)

Komissio on täysin tietoinen arvoisan parlamentin jäsenen huolesta, joka koskee Kiinan vientipotentiaalia ja Kiinan osuuden nostamisessa EU:n markkinoilla jo saavutettuja tuloksia. Kiinan viennin arvo on kasvanut voimakkaammin kuin minkään muun maan. Kiinan osuus EU:hun suuntautuvasta tuonnista on kasvanut vuoden 1994 ja vuoden 2003 syyskuun lopun välisenä aikana 6,6 prosentista 11,5 prosenttiin tekstiilialalla, 13,8 prosentista 19,3 prosenttiin vaatealalla ja 11,4 prosentista 17,7 prosenttiin tekstiili- ja vaatealalla, ja Kiina on edelleen EU:n suurin tavarantoimittaja näillä aloilla.

Maailman kauppajärjestön (WTO) voimassa olevia suojalausekemääräyksiä voidaan käyttää markkinahäiriöiden riskin torjumiseksi, ja niiden lisäksi Kiinaa koskevat tietyt suojatoimet, joita voidaan soveltaa Kiinan liittymistä WTO:hon koskevan pöytäkirjan mukaisesti. Yhdysvallat ryhtyikin tekstiilejä koskeviin erityisiin suojatoimiin, jotka tulivat voimaan 24. joulukuuta 2003 ja jotka koskevat kolmea kiinalaista vientituotetta, nimittäin neulottuja kankaita, aamu- ja kylpytakkeja sekä rintaliivejä. Vaarana voi tietenkin olla kauppavirtojen muutos, mutta Yhdysvaltojen toimenpiteiden vaikutukset voivat jäädä vähäisiksi jo siksi, että Yhdysvallat tuottaa itse vain vähän edellä mainittuja tuotteita. Toimenpiteet eivät merkitse sitä, että Kiinan vienti Yhdysvaltoihin laskisi, vaan viennin kasvun hidastumista, ja tämä vähentää kauppavirtojen muutoksen riskiä. EU:hun kohdistuvista vaikutuksista voidaan todeta, ettei neulottujen kankaiden tai rintaliivien kaupan vinoutumisen riski näytä merkittävältä, koska useimmille tällaisille tuotteille on sovittu kiintiöt. Aamutakkien osalta vaikutukset voivat olla suuremmat, koska EU:lla ei ole niitä koskevia kiintiöitä, ja vaikka Kiina on jo suurin EU:n tavarantoimittaja, tällainen tuonti EU:hun on kasvanut huomattavasti viime vuosina.

Komissio on samaa mieltä siitä, että Yhdysvaltojen toimien vaikutuksia ja myös kauppavirtojen muutoksen riskiä on seurattava tarkkaan. EU voi kuitenkin viime kädessä itsekin turvautua kauppaa korjaaviin toimenpiteisiin WTO:n sopimusten ja Kiinan liittymistä WTO:hon koskevan pöytäkirjan määräysten mukaisesti.